GYN\_Virtsankarkailun korjausleikkaus: TVT ja TVT-O

|  |  |
| --- | --- |
| Kuvaus: | Potilasohje virtsankarkailun korjausleikkaukseen tulevalle potilaalle |

**Olet tulossa virtsankarkailun korjausleikkaukseen. Leikkaus tehdään emättimen kautta. Tässä ohjeessa annamme tietoa leikkauksesta, toipumisesta ja jälkihoidosta.**

**Leikkaustekniikat**

Ponnistusvirtsankarkailu korjataan asettamalla virtsaputken keskikohdan alle sulamaton nauhan levyinen verkko, joka vahvistaa virtsaputkea ympäröivää kudosta ja tukee virtsaputkea tilanteissa, joissa virtsa karkaa. Leikkaustekniikoita on kolme: TVT-, TVT-O leikkaus. Leikkaava lääkäri ratkaisee, mikä tekniikka sopii parhaiten. Leikkaus tehdään paikallispuudutuksessa. Toimenpide kestää yleensä noin 30 min. Tarvittava kipu- ja muu lääkitys annetaan suonensisäisesti käteen asetetun kanyylin kautta.

Toimenpiteessä tehdään kaksipientä viiltoa (alle 1 cm) alavatsalle häpyluun yläpuolelle tai nivusiin ja kolmas emättimeen. Nauha viedään paikoilleen erikoisinstrumenttien avulla. Yskäisyn aikana nauha asetetaan oikealle kireydelle, jolloin virtsa lakkaa karkaamasta.

Seuranta ja kotiutuminen

**Virtsaaminen leikkauksen jälkeen**

Viimeistään 3 tunnin kuluttua toimenpiteestä tulee virtsata, vaikka virtsaamisen tarvetta ei olisikaan. Jäännösvirtsan määrä tarkistetaan joko katetroimalla tai ultraäänitutkimuksella. Sama toistetaan tarvittaessa 2-3 tunnin kuluttua edellisestä.

 **Kotiutuminen**

Mikäli vointi on hyvä ja jäännösvirtsan määrä vähäinen (alle 200ml), pääset kotiin toimenpidepäivänä. Toimenpiteen jälkeen tarvitset tukihenkilön kotiin seuraavaan aamuun saakka. Turvallisinta olisi, että tukihenkilö hakisi sinut. Jos kotona on vastaanottaja, voit kotiutua myös yksin esimerkiksi kimppataksilla.

Jalkeilla olon tulee sujua eikä merkittävää kipua tai pahoinvointia saa olla. Mikäli toipuminen, jäännösvirtsan määrä tai muu syy vaatii, voit olla yön yli sairaalassa.

**Toipuminen kotona**

**Lepo**

Toimenpiteen ja annettujen lääkkeiden vaikutuksen vuoksi on hyvä levätä noin vuorokauden ajan. Lääkkeiden vaikutus voi kestää jopa 24 tuntia, jolloin voi olla väsymystä ja heikotusta. Autolla ajo ym. tarkkaavaisuutta vaativat toiminnot on kielletty vuorokauden ajan toimenpiteen jälkeen.

**Sairausloma**

Sairausloman pituus on 7 vuorokautta. Raskaita töitä ja voimakasta ponnistelua tulee välttää sairausloman ajan.

**Liikkuminen**

Kevyt liikunta edistää verenkiertoa leikkausalueella ja nopeuttaa paranemista. Uimahallissa tai kylpylässä uimista ja sukupuoliyhdyntää tulee välttää sairausloman ajan.

**Haava**

Poistettavia ompeleita ei jää. Alapesu aamuin illoin on tärkeää ja se myös nopeuttaa emättimessä olevien haavojen paranemista. Saunassa voi käydä.

**Jälkivuoto**

Leikkauksen jälkeen voi esiintyä veristä tai verensekaista vuotoa usean viikon ajan. Tuntemuksia leikkausalueella, haavan seudussa tai virtsatessa voi esiintyä pitempäänkin

**Jälkitarkastus**

Tavallisesti jälkitarkastusta ei tarvita.

**Leikkaukseen ja paranemiseen liittyvät ongelmat ja komplikaatiot**

Toipuminen sujuu yleensä hyvin. Valtaosa leikkauksen jälkeisistä haitoista on lieviä eivätkä oleellisesti pidennä hoitoaikaa ja toipumista.

Tavallisin leikkaukseen liittyvä ongelma on virtsatietulehdus. Käy tarvittaessa antamassa virtsanäyte omassa terveyskeskuksessanne.

Virtsarakon tyhjentäminen onnistuu yleensä jo leikkauspäivänä. Rakon tyhjentämistä voi kuitenkin joskus joutua opettelemaan muutamia päiviä sairaalassa. Joskus on myös tarpeellista jatkaa virtsarakon tyhjentämistä kotona ohuella muoviputkella (itsekatetrointi), kunnes rakon tyhjeneminen onnistuu kunnolla.

Leikkausalueen verenpurkaumat ovat mahdollisia mutta harvinaisia. Nämä paranevat yleensä itsestään, mutta voivat pitkittää toipumisaikaa.

Joskus voi esiintyä myös muita harvinaisia, tässä mainitsemattomia komplikaatioita. Ylipaino ja aiemmat leikkaukset voivat lisätä komplikaatioiden mahdollisuutta. Myös heikentynyt yleiskunto ja muu sairaus voi lisätä riskiä. Tupakointi hidastaa haavojen paranemista ja lisää muitakin leikkausriskejä.

Virtsankarkailuvaiva voi uusiutua vuosien myötä. Riski uusiutumiseen on suurentunut ylipainoisilla potilailla. Ennaltaehkäisyn kannalta on hyvä aloittaa lantionpohjan lihasten voimistelu sairausloman jälkeen.

**Kysyttävää**

Mikäli kotona tulee tilanne, että et saa rakkoa tyhjenemään kunnolla, pyydämme ottamaan yhteyttä naisten poliklinikalle ma-pe klo 7.30-12.00 p. **017 172 712** (toimenpidepäivänä suoraan kotiutuneet).Voit soittaa poliklinikalle myös muissa epäselvissä asioissa.

Jos kotona leikkauksen jälkeen ilmaantuu voimakasta kipua, kuumetta, pahanhajuista jälkivuotoa tai huomattavaa verenvuotoa, ota yhteyttä KYS erikoissairaanhoidon päivystykseen, naisten akuuttikeskus p. **017 172 361**.

Jos kotiudut leikkauspäivänä, ota huomioon, että toimenpiteen yhteydessä annettujen lääkkeiden vaikutus voi kestää jopa 24 tuntia. Sinulla voi esiintyä väsymystä ja heikotusta. Autolla ajoa ja alkoholin käyttöä ei suositella ensimmäisen vuorokauden aikana.

Vuorokauden kuluttua saat puudutuksen puolesta toimia ja liikkua vapaasti. Ota kuitenkin huomioon toimenpiteestä mahdollisesti aiheutuvat rajoitukset.

**Kivunhoito**

Tänään olet sairaalassa ollessasi saanut kipulääkkeeksi:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kotona voit ensimmäisen illan ja yön aikana ottaa lääkkeitä

seuraavasti:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Seuraavasta päivästä lähtien ota kipulääkettä reseptin mukaan.